**Ministru kabineta noteikumu projekta “Grozījumi Ministru kabineta 2009.gada 22.decembra noteikumos Nr.1525 “Dārgmetālu izstrādājumu zīmogošanas kārtība un pieļaujamais remedijs”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009.gada 22.decembra noteikumos Nr.1525 “Dārgmetālu izstrādājumu zīmogošanas kārtība un pieļaujamais remedijs”” (turpmāk – noteikumu projekts) mērķis ir aktualizēt valsts sabiedrības ar ierobežotu atbildību “Latvijas proves birojs” piemērojamo Latvijas nacionālo standartu prasības, nosakot dārgmetālu izstrādājumu provi vai veicot dārgmetālu izstrādājumu atbilstības pārbaudi preces drošuma prasībām.Noteikumu projekts stāsies spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Finanšu ministrijas iniciatīvas, lai pilnveidotu normatīvo aktu, t.i., izslēgt tiešu atsauci uz piemērojamajiem standartiem, bet vienlaikus nemainot attiecīgās prasības būtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2009.gada 22.decembra noteikumu Nr.1525 “Dārgmetālu izstrādājumu zīmogošanas kārtība un pieļaujamais remedijs” 22.punkts nosaka, ka birojs, nosakot dārgmetālu izstrādājumu provi vai veicot dārgmetālu izstrādājumu atbilstības pārbaudi preces drošuma prasībām, pēc metāla un izstrādājumu veida sašķirotiem izstrādājumiem, kuru skaits ir lielāks par 100, ķīmiskām analīzēm piemēro šādus standartus – LVS EN 1811 + A1:2008 *“Tiešai un ilgai saskarei ar cilvēka ādu paredzētu izstrādājumu etalontestēšana niķeļa izdalīšanās noteikšanai”*; LVS EN 12472+A1:2009 *“Pārklātu izstrādājumu nodiluma un korozijas modelēšanas metode niķeļa izdalīšanās noteikšanai”*; LVS EN ISO 11426:2006 L *“Zelta satura noteikšana zelta juveliersakausējumos. Metode ar kupelēšanu (karstā raudzes noteikšana)”*; LVS EN 31427:2006 +AC L *“Sudraba satura noteikšana sudraba juveliersakausējumos. Volumetriskā (potenciometriskā) metode ar kālija bromīdu”*. Savukārt atbilstoši sabiedrības ar ierobežotu atbildību “Latvijas standarts” tīmekļvietnē pieejamajai informācijai, standarti – LVS EN ISO 11426:2006 L *“Zelta satura noteikšana zelta juveliersakausējumos. Metode ar kupelēšanu (karstā raudzes noteikšana)”* un LVS EN 31427:2006 +AC L *“Sudraba satura noteikšana sudraba juveliersakausējumos. Volumetriskā (potenciometriskā) metode ar kālija bromīdu”*, ir zaudējuši spēku un attiecīgi aizstāti ar standartu LVS EN ISO 11426:2017 *“Juvelierizstrādājumi. Zelta satura noteikšana zelta juveliersakausējumos. Metode ar kupelēšanu (karstā raudzes noteikšana) (ISO 11426:2014)”* un standartu LVS EN ISO 11427:2017 *“Juvelierizstrādājumi. Sudraba satura noteikšana sudraba juveliersakausējumos. Volumetriskā (potenciometriskā) metode ar kālija bromīdu (ISO 11427:2014)”*.Likumdevējs, veidojot tiešo atsauci uz standartiem, ir norādījis to tehnisko risinājumu, kas noteikts dotajā brīdī spēkā esošā standartā un kas jāievēro normatīvā akta adresātam, lai izpildītu konkrētas tiesību normas.Savukārt standartu izstrādes un ieviešanas tempi pasaulē pieaug un sekošana pēdējām izmaiņām standartos, kā arī operatīva normatīvo aktu regulējuma aktualizācija kļūst problemātiska (Konceptuālais ziņojums “Par Latvijas nacionālās standartizācijas sistēmas pilnveidošanu” (atbalstīts ar Ministru kabineta 2016.gada 21.septembra rīkojumu Nr.534)).Valsts aģentūra “Latvijas Nacionālais akreditācijas birojs”, atbilstoši akreditācijas standartam – LVS EN ISO/IEC 17025:2017, regulāri veic valsts sabiedrības ar ierobežotu atbildību “Latvijas proves birojs” testēšanas laboratorijas akreditāciju un akreditācijas sfēras uzraudzību. Valsts sabiedrībai ar ierobežotu atbildību “Latvijas proves birojs”, atbilstoši izsniegta akreditācijas apliecība Nr. LATAK-T-211-10-2001 (akreditācijas lēmuma datums: 25.10.2018., akreditācijas periods 07.12.2015. – 06.12.2020.). Lai laboratorija tiktu akreditēta, tai ir jāizpilda šādas prasības: jāievieš standartam atbilstoša kvalitātes vadības sistēma, jānodrošina atbilstošs tehniskais aprīkojums, jānodrošina kompetents personāls un jādemonstrē atbilstošas testēšanas prasmes. Veicot metodes akreditāciju, laboratorijai ir jānodrošina attiecīgās testēšanas metodes atbilstība standarta prasībām, vai jāveic izvēlētās metodes validācija, kura pierāda metodes līdzvērtību standartizētajām testēšanas metodēm. Valsts sabiedrība ar ierobežotu atbildību “Latvijas proves birojs” praksē izmanto LVS ISO standartizētas testēšanas metodes, lai izvairītos no testēšanas rezultātu apšaubīšanas un zīmoga atzīšanas ierobežojumiem Eiropas Savienībā.Tiesiskais regulējums, kas reglamentē dārgmetālu un dārgakmeņu izstrādājumu apriti, ir vērsts uz sabiedrības interešu aizsardzību, t.sk., patērētāju kā subjektu, kas tiek aizsargāts no nekvalitatīvu produktu iegādes, un ražotāju, kā uzņēmējdarbības vidē godīgas konkurences dalībnieku.Noteikumu projekts izstrādāts, pamatojoties uz likuma “Par valsts proves uzraudzību” 27. panta otro daļu – Ministru kabinets nosaka dārgmetālu izstrādājumu zīmogošanas kārtību un pieļaujamo remediju. Noteikumu projekts nav pretrunā ar esošo Latvijas tiesisko regulējumu, kas nosaka dārgmetālu un dārgakmeņu izstrādājumu apriti.Ņemot vērā augstāk minēto, noteikumu projekts paredz grozīt normu, kas arī turpmāk paredzēs ievērot standartus biroja darbībā, bet normā neveidojot tiešu atsauci, jo to pieejamība būs iespējama, apmeklējot sabiedrības ar ierobežotu atbildību “Latvijas standarts” tīmekļvietni.Atbilstoši Standartizācijas likuma 11.panta otrajai daļai, Standartizācijas tehniskās komitejas pēc konsultācijām ar attiecīgo ministriju iesaka Nacionālajai standartizācijas institūcijai tos Eiropas standartizācijas institūciju pieņemtos standartus, kuri adaptējami Latvijas nacionālā standarta statusā, lai šie standarti iegūtu piemērojamā standarta statusu. Savukārt saskaņā ar 2005. gada 25. janvāra Ministru kabinetā noteikumiem Nr. 56 “Nacionālās standartizācijas padomes nolikums” 1. punktu – Nacionālā standartizācijas padome (turpmāk – padome) ir koleģiāla konsultatīva institūcija, kas koordinē standartizācijas norisi. Padomes sastāvā ir iekļauts Finanšu ministrijas pārstāvis. |
| 3. | Projekta izstrādē iesaistītās institūcijas un publiskās personas kapitālsabiedrības | Finanšu ministrija, valsts sabiedrība ar ierobežotu atbildību “Latvijas proves birojs”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dārgmetālu izstrādājumu lietotāji, komersanti (ražotāji), Standartu tehniskā komiteja, Nacionālā standartizācijas padome, Standartizācijas birojs, valsts sabiedrība ar ierobežotu atbildību “Latvijas proves birojs”. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ir vērsts uz patērētāju interešu aizsardzību. Paredzams, ka ietekme uz tautsaimniecību un administratīvo slogu būs neitrāla, jo samazinās valsts pārvaldei nepieciešamību veikt grozījumus normatīvajā aktā gadījumos, kad tiks aizstāti piemērojamie standarti, savukārt valsts sabiedrībai ar ierobežotu atbildību “Latvijas proves birojs” būs iespēja izmantot alternatīvas metodes piemērojamo standartu izpildei, nodrošinot laika resursu ietaupījumu metožu izpētei. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokli par noteikumu projektu. Tāpat sabiedrības pārstāvji varēja sniegt viedokļus par noteikumu projektu pēc tā izsludināšanas Valsts sekretāru sanāksmē.Informācija par noteikumu projektu papildus publicēta Valsts kancelejas mājaslapas sadaļā “Līdzdalība”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokli par noteikumu projektu, kas 2019.gada 4.februārī publicēts Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <http://www.fm.gov.lv/lv/sabiedribas_lidzdaliba/tiesibu_aktu_projekti>/nodoklu\_politika.Informācija par noteikumu projektu papildus publicēta Valsts kancelejas mājaslapas sadaļā “Līdzdalība”. |
| 3. | Sabiedrības līdzdalības rezultāti | Priekšlikumi vai iebildumi nav saņemti. |
| 4. | Cita informācija | Sabiedrībai normatīvais akts pēc pieņemšanas tiks paziņots, to izsludinot ar publikāciju oficiālajā izdevumā “Latvijas Vēstnesis”, kā arī normatīvais akts būs pieejams bezmaksas tiesību aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, valsts sabiedrība ar ierobežotu atbildību “Latvijas proves birojs”, Standartu tehniskā komiteja, Nacionālā standartizācijas padome, Standartizācijas birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunu institūciju izveide, esošo institūciju likvidācija vai reorganizācija netiek paredzēta.Noteikumu projektā noteiktais regulējums tiks īstenots esošo resursu ietvaros. |
| 3. | Cita informācija | Nav. |

Finanšu ministrs J.Reirs

Šidlovskis 67083894

Edgars.Sidlovskis@fm.gov.lv